Nafarroako Parlamentuko Mahaiak, 2018ko martxoaren 19an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Carlos Couso Chamarro jaunak aurkeztutako galdera, N-134 errepidean egindako trafikoaren neurketei eta aurreikusitako neurriei buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Osoko Bilkuran izapidetzea.

Iruñean, 2018ko martxoaren 19an

Lehendakaria: Ainhoa Aznárez Igarza

GALDERAREN TESTUA

Podemos-Ahal Dugu talde parlamentarioari atxikitako foru parlamentari Carlos Couso Chamarro jaunak, Legebiltzarreko Erregelamenduan ezarritakoaren babesean, honako galdera hau aurkezten du, Garapen Ekonomikorako kontseilari Aierdi jaunak ahoz erantzun dezan Gobernua kontrolatzeko Osoko Bilkuran:

Espainiako Gobernuko Sustapen Ministerioak ibilgailu astunak behartu ditu AP-68tik ibiltzera Errioxako Erkidegotik iragaten direnean, debekatu egin baitie N-232 errepidetik zirkulatzea. Horren ondorioz, afekzioak gertatu dira gure foru erkidegoaren hegoaldean –zehazki, Tuterako errepide-lotunean, Valle del Ebro Institututik Reina Sofia ospitalera bitarteko zatian–. Auzi hori zenbait aldiz jorratu dugu jada Legebiltzar honetan. Baina afekzioa N-134 (Lodosa-Mendabia-Viana) errepidean ere nabaritu da; izan ere, errepide horretan ibilgailu astunen trafikoa areagotu ahal izan da ibilgailu horiek bidesaria ordaintzea ekiditeko AP-68tik desbideratzean (tarifa, %25) eta Errioxako Erkidegoan errepide horretan barrena sartzean, ukitutako herrietatik jasotako informazioaren arabera.

Garapen Ekonomikorako Departamentuari balizko egoera horren berri eman genion, eta departamentuak adierazi zigun neurriak hartuko zirela egin beharreko egiaztapenak egiteko; hartara, N-134 errepideko zati horietan bi neurketa-estazio jarriko ziren gutxienez ere, errepide horretako trafikoaren intentsitatea neurtzeko eta sailkatzeko. Lehendabiziko emaitzak otsailaren amaiera aldean jaso behar ziren.

Informazio horiek baietsiz gero, gerta daiteke N-134 errepidera lekualdatzea Sustapen Ministerioak hartutako neurriaren bidez N-232 errepidean arindu nahi izan den bide-segurtasuneko arazoa.

Hori dela-eta, honako galdera hau egiten diot Garapen Ekonomikorako kontseilariari:

Zein izan dira egindako neurketen emaitzak? Zer neurri hartuko dituzu baldin eta jasotako informazioak eta idazki honetan azaldutakoak egiazkoak badira?

Iruñean, 2018ko martxoaren 15ean

Foru parlamentaria: Carlos Couso Chamarro